Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 7516

a) A csatlakozást követő első évben a jelenlegi Közösség egyéb területére irányuló portugál szállítások mennyiségét a Bizottság határozza meg a csatlakozást megelőző év során a portugál kormány egyetértésével és a Tanáccsal folytatott konzultációt követően. Ez a mennyiség semmilyen körülmények között nem lehet kevesebb 80 000 tonnánál. Amennyiben legkésőbb egy hónappal a csatlakozás időpontját megelőzően a Bizottságnak és a portugál kormánynak nem sikerül megállapodnia, a portugál vas- és acélipari szállítások mennyisége a csatlakozás időpontját követő első három hónapban nem haladhatja meg a 20 000 tonnát. Amennyiben a csatlakozás időpontjáig nem sikerül megállapodni, a Bizottság a Tanács hozzájárulásával legkésőbb két hónappal a csatlakozás időpontját követően határozza meg a szállítások mennyiségét. Az átmeneti szabályozás lejártával mindenképpen liberalizálni kell e szállításokat, valamint a zökkenőmentes átmenet érdekében az említett szabályozás lejártát megelőzően növelni lehet a szállítások mennyiségét, ez esetben a kiindulópont az első év mennyiségi mutatója. A szállítások mennyiségét minden esetben a következők alapján növelik: – a portugál szerkezetátalakítási tervek megvalósításának előrehaladása, figyelembe véve a vállalkozások életképességének helyreállítását befolyásoló fontos tényezőket; továbbá az ilyen életképesség megvalósításához szükséges intézkedések, – a csatlakozást követően a Közösség területén hatályos vas- és acélipari intézkedések, amelyek azt szolgálják, hogy Portugália ne részesüljön kevésbé kedvező elbánásban, mint a harmadik országok, valamint – az ESZAK vas- és acélipari termékeknek a jelenlegi Közösségből Portugáliába irányuló szállításainak trendjei.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes